Byla C‑272/15

Swiss International Air Lines AG

prieš

The Secretary of State for Energy and Climate Change

ir

Environment Agency

(Court of Appeal (England & Wales) (Civil Division) prašymas priimti prejudicinį sprendimą)

„Prašymas priimti prejudicinį sprendimą – Direktyva 2003/87/EB – Šiltnamio efektą sukeliančių dujų apyvartinių taršos leidimų prekybos sistema – Pareiga atsisakyti apyvartinių taršos leidimų, susijusių su skrydžiais iš Sąjungos valstybių narių į daugelį trečiųjų šalių ir iš pastarųjų į Sąjungos valstybes nares – Sprendimas Nr.°377/2013/ES – 1 straipsnis – Laikinai nukrypti leidžianti nuostata – Skrydžių į Šveicarijos teritorijoje esančius aerodromus ir iš jų neįtraukimas – Skirtingas požiūris į įvairias trečiąsias valstybes – Bendrasis vienodo požiūrio principas – Netaikymas“

Santrauka – 2016 m. gruodžio 21 d. Teisingumo Teismo (ketvirtoji kolegija) sprendimas

Aplinka – Oro tarša – Direktyva 2003/87 – Šiltnamio efektą sukeliančių dujų apyvartinių taršos leidimų prekybos sistema – Pareiga atsisakyti apyvartinių taršos leidimų, susijusių su skrydžiais iš Sąjungos valstybių narių į daugelį trečiųjų šalių ir iš pastarųjų į Sąjungos valstybes nares – Laikinai nukrypti leidžianti nuostata – Skirtingas požiūris į įvairias trečiąsias valstybes – Leistinumas – Vienodo požiūrio principas – Netaikymas

(Europos Parlamento ir Tarybos direktyvos 2001/83, iš dalies pakeistos Direktyva 2008/101, 12 straipsnio 2a dalis ir 16 straipsnis; Europos Parlamento ir Tarybos sprendimo Nr. 377/2013 1 straipsnis)

Išnagrinėjus Sprendimą Nr. 377/2013, kuriuo laikinai nukrypstama nuo Direktyvos 2003/87, nustatančios šiltnamio efektą sukeliančių dujų emisijos leidimų sistemą Bendrijoje, atsižvelgiant į vienodo požiūrio principą nenustatyta nieko, kas galėtų paveikti šio sprendimo galiojimą tiek, kiek jo 1 straipsnyje įtvirtintas leidimas laikinai nukrypti nuo Direktyvos 2003/87, iš dalies pakeistos Direktyva 2008/101, 12 straipsnio 2a dalyje ir 16 straipsnyje įtvirtintų reikalavimų dėl šiltnamio efektą sukeliančių dujų apyvartinių taršos leidimų atsisakymo, susijusių su 2012 m. vykdytais skrydžiais iš Europos Sąjungos valstybių narių į daugelį trečiųjų šalių ir iš pastarųjų į Europos Sąjungos valstybes nares, netaikomas, be kita ko, skrydžiams į Šveicarijoje esančius aerodromus ir iš jų.

Iš tiesų Sprendimas Nr. 377/2013 yra viena iš priemonių, kurių ėmėsi Sąjunga įgyvendindama savo kompetenciją išorės santykių srityje. O išorės santykiai palaikomi imantis labai įvairių priemonių, kurios nėra vien priemonės, priimamos dėl visų trečiųjų šalių; jos taip pat gali būti skirtos vienai ar kelioms iš šių šalių.

Sąjungos institucijos ir įstaigos, palaikydamos išorės santykius, turi didelę politinio sprendimo laisvę. Kadangi palaikant išorės santykius neišvengiamai priimami politinio pobūdžio sprendimai, Sąjunga turi turėti galimybę priimti politinius sprendimus ir, priklausomai nuo jos siekiamų tikslų, skirtingai vertinti trečiąsias šalis, nes ji neprivalo visų šių šalių vertinti vienodai. Taigi gali būti, kad Sąjungos institucijoms ir įstaigoms naudojantis išorės politikos prerogatyvomis tam tikra trečioji šalis bus vertinama skirtingai, palyginti su kitomis trečiosiomis šalimis.

Sąjungos teisėje nenumatyta jokia aiški Sąjungos pareiga vienodai vertinti visų trečiųjų šalių. Kadangi tarptautinėje viešojoje teisėje nėra bendrojo vienodo požiūrio į įvairias trečiąsias šalis principo, vienodo požiūrio į trečiąsias šalis principo taikymas vienašališkai apribotų Sąjungos veiksmų galimybes išorės santykių srityje. Taigi, negalima teigti, jog Sąjunga galėjo pripažinti tokį reikalavimą ir aiškiai Sutartyse nenumatydama vienodo požiūrio į trečiąsias šalis.

Taigi ESV sutartyje nėra bendrojo principo, pagal kurį Sąjunga išorės santykių srityje turėtų laikytis visais atžvilgiais vienodo požiūrio į trečiąsias šalis, ir ūkio subjektai bet kuriuo atveju negali remtis tokio principo buvimu. Vadinasi, Sprendimo Nr. 377/2013 1 straipsnyje įtvirtintas skirtingas požiūris į trečiąsias šalis Sąjungos išorės santykių srityje nepatenka į vienodo požiūrio principo taikymo sritį.

(žr. 22–26, 35, 37 punktus ir rezoliucinę dalį)